Susie Jessen (DD), 2024-11-14:
Tak for det.
Jeg skal starte med sige tak til de tilstedeværende i dag for en god debat.
Jeg synes, det har været spændende.
Og tak til Liberal Alliance, Konservative og Dansk Folkeparti for at bakke op om vores beslutningsforslag.
Hele formålet med det her beslutningsforslag og dagens debat er, at vi kan få sat en stopper for de religiøse og kulturelle normer, der gør, at vi har de her offentlige svømmehaller, hvor man både i og uden for svømmehallernes åbningstid tilbyder svømning til personer kun af det samme køn, og hvor det kun er det samme køn, der må overvære eller deltage i aktiviteten.
Man kan måske kalde det islamisk svømmeundervisning.
I Danmarksdemokraterne mener vi, at kønsopdelt svømning, hvor drenge og piger bliver adskilt på grund af islamismens bornerthed, strider imod alt, hvad vi står for i det danske samfund, og derfor går vi også ind for et forbud.
De skal sende deres piger til idræt og til foreningslivet som alle andre danske piger.
De skal integrere sig og spille efter de regler, som vi nu engang har i vores samfund, og som er så vigtige.
Man skal tage ligestillingen til sig, hvis man vil være her, og sådan er det bare.
Vi skal ikke gå ind for kulturelle og religiøse særkrav i islam, og derfor hører kønsopdelt svømning ikke til i Danmark.
Nu har regeringen så fremlagt den her bekendtgørelsesændring i går.
Det var vi jo glade for, da den kom, men så blev jeg lidt mere bekymret, da jeg så reaktionerne på den, bl.a. fra nogle af regeringens egne partier, som mener, at det kan være en kattelem.
Djævlen ligger i detaljen, og der er jeg bare meget bekymret, fordi vi har en regering, som væver rundt på udlændingeområdet.
Derfor kommer vi i Danmarksdemokraterne også til at følge op på, hvorvidt den her bekendtgørelsesdispensationsordning, som det hedder, giver samme sikkerhed som den nuværende lovgivning, som hr. Mohammad Rona siger, hvor det islamiske kvindesyn kan herske i de offentlige svømmehaller og fortsætte med at herske, fordi der er en sikkerhed i dispensationen.
Jeg undrer mig også lidt over, ligesom det har været oppe flere gange i dag, at det her først skal træde i kraft i 2026.
Hvorfor i alverden skal det det?
Er det, fordi det med sikkerhed så ikke bliver den her regering, der skal tage stilling til de dispensationsansøgninger, der måtte komme ind fra islamiske foreninger?
For at blive i den her svømmehalsterminologi vil jeg sige, at regeringen er på dybt vand.
Den pjasker rundt, sprutter rundt med badevinger på, og de har svært ved at formulere, hvad de egentlig vil, fordi de i bund og grund ikke har handlet, fordi de i bund og grund ikke har politik på udlændingeområdet.
Nu er der så kommet en bekendtgørelse, og vi ser allerede eksempler på, at den kan være hullet som en si.
Foreningerne kan bare søge, som hr. Mohammad Rona siger det, og hvor er det dog egentlig bare pinligt.
Hvor er det egentlig bare pinligt, at vi havde et beslutningsforslag, hvor vi egentlig gerne ville tage fat om det her problem, få sikret, at det ikke fortsatte, at så kommer regeringen med en bekendtgørelse og slår det stort op, at nu har de forbudt den her kønsopdelte svømning, og at så går der 2 timer, og så hælder et af regeringspartierne, Moderaterne, det halvt ned ad brættet og siger: Jo, jo, men der er jo alle mulige gode muligheder for, at der er smuthuller.
Det synes jeg simpelt ikke man kan være bekendt over for de piger, der lever i social kontrol.
Vi er et parti, der mener, at de her kvindeundertrykkende islamiske værdier aldrig nogen sinde må vinde indpas i Danmark.
Vi ser det over det hele.
Vi ser det over det hele.
Det her beslutningsforslag er vores forsøg på at få ændret på det her, på at få det stoppet, og jeg kan love jer for, at vi kommer til at følge op på den her bekendtgørelse.
For vi vil ikke acceptere, at det her fortsætter; det vil vi simpelt hen ikke!
Så med de ord vil jeg sige tak for debatten i dag.
Jeg vil ikke sige så meget tak alligevel til regeringen, fordi de har lavet den her bekendtgørelse, for jeg er bekymret for, at det her simpelt hen ikke er det papir værd, som det er trykt på, fordi der er den her dispensationsordning.
Tak for ordet, og tak for debatten.